

 ARHIV REPUBLIKE SLOVENIJE

 Zvezdarska 1, 1102 Ljubljana

**Vabimo vas na redno mesečno predavanje**

**z naslovom**

**ZATIRANJE TISKOVNE SVOBODE V DESETLETJIH PRED 1. SVETOVNO VOJNO V PRAVOSODNIH FONDIH ARHIVA REPUBLIKE SLOVENIJE**

Predavanje bo v četrtek, **23. novembra 2023**, **ob 13. uri**

v prvem nadstropju Arhiva Republike Slovenije na Zvezdarski 1 v Ljubljani.

Predaval bo **dr. Dragan Matić**.

O vsebini:

V tako imenovani ustavni dobi habsburške monarhije je osovraženo besedo "cenzura", ki je dišala po (neo)absolutizmu, v skladu z liberalnimi ideali zamenjal termin "tiskovna svoboda", ki je bila zagotovljena tudi z ustavo. Vendar s pomembnim dostavkom: »v mejah zakona«. To je pomenilo, da je lahko časopis svobodno izšel, ne da bi uradniki njegovo vsebino prej pregledali, pri čemer je zakon določal, da je treba policiji in državnemu tožilstvu poslati obvezen izvod takoj, ko se prične njegova distribucija. Zatem so imeli policijski organi oziroma tožilstvo možnost, da natisnjene izvode zasežejo, če so menili, da je prišlo do storitve kaznivega dejanja s pomočjo tiska. Temu je skoraj vedno sledila sodna potrditev zaplembe. Kmalu se je izkazalo, da je tisk v Avstriji dejansko prepuščen na milost in nemilost vsakokratni vladi. V opisanih razmerah so bili slovenski časopisi, ki so izhajali na območju Deželnega sodišča Ljubljana, posebej na udaru. Urednik Slovenskega naroda, Josip Jurčič, je na eni od sodnih obravnav izjavil: »V Ljubljani je posebna in druga justicija, nego drugod v Avstriji … taka tiskovna svoboda je vendar največja satira.« Iz tiskovnih primerov, ki so se ohranili v pravosodnih fondih Arhiva RS, lahko razberemo, kakšen je bil odnos vsakokratne vlade do političnih zahtev Slovencev oziroma česa vlada ni želela, da bi slovenski bralci izvedeli.

O predavatelju:

Dragan Matić je zaposlen kot arhivist v Arhivu Republike Slovenije. Pretežno se ukvarja s politično in družbeno zgodovino druge polovice 19. in začetka 20. stoletja. Ena pogostejših tem njegovih raziskav je življenje na Slovenskem v času med prvo svetovno vojno oziroma neposredno po njej. Posebej se je predavatelj ukvarjal s problematiko kranjskih Nemcev od začetka ustavne dobe habsburške monarhije do prehoda v jugoslovansko državo (monografija »Nemci v Ljubljani 1861–1918«). Omeniti gre tudi njegovo razstavo ob stoletnici Koroškega plebiscita v Narodnem muzeju Slovenije leta 2020. Na podlagi popisovanja in preučevanja gradiva v Arhivu RS (tiskovnih zadev Deželnega sodišča v Ljubljani za obdobje 1873–1889 in Državnega tožilstva v Ljubljani v letih 1908–1914) je pred nekaj tedni izšla predavateljeva knjiga »Tiskovna svoboda v krempljih ljubljanske justice«.

Vljudno vabljeni!